Peruasu urvų nacionalinis parkas

Peruasu urvų nacionalinis parkas () – saugoma gamtos teritorija Brazilijoje, Minas Žeraiso valstijos šiaurėje, Peruasu (San Fransisko intakas) žemupio baseine. Įkurtas 1999 m. ir yra įsikūręs į vakarus nuo Itakarambi miesto.

Peruasu urvų nacionalinis parkas driekiasi tarp Kaatingos ir Serado gamtinių regionų – būdingi sezoniniai lapus metančių medžių kalnų miškai, pusiau lapus metančių medžių lygumų miškai, savanos su retmiškiais. Per metus iškrenta ~1200 mm kritulių.

Parkas įsteigtas siekiant išsaugoti vaizdingus karstinius kraštovaizdžius, didžiules urvų sistemas su įvairiomis speleotemomis, požeminėmis upėmis, klintinėmis arkomis, įgriuvomis. Šie karstiniai dariniai susidarę stabiliame San Fransisko kratone ir atspindi didelius klimatinius ir geologinius pokyčius, vykusius pliopleistoceno laikotarpiu. Parkas taip pat pasižymi didele biologine įvairove, retųjų rūšių buveinėmis. Gyvena karčiuotieji vilkai, pumos, jaguarai, ocelotai, pampinės katės, kaštonpilvės penelopės, gelsvaausiai devynbalsiai tironiukai.Parque Nacional Cavernas do Peruaçu, Chico Mendes Institute for Biodiversity Conservation.

Parke yra senovinio uolų meno eksponatų (Žanelauno urve rasta >10 000 metų senumo uolų piešinių).Bruno Moraes (2013), Parque Nacional Cavernas do Peruaçu recebe infraestrutura para o turismo, WWF Brazil. Teritorijoje gyvena indėnai šakriabai.

2025 m. Peruasu urvų nacionalinis parkas paskelbtas UNESCO pasaulio paveldo objektu (kaip „Peruasu upės kanjonas“).Peruaçu River Canyon, unesco.org

 Šaltiniai 

Kategorija:Brazilijos nacionaliniai parkai